CELEX: 32010R0569
Language: ro
Date: 2010-06-29 00:00:00
Title: Regulamentul (UE) nr. 569/2010 al Comisiei din 29 iunie 2010 de derogare de la Regulamentul (UE) nr. 1272/2009 în ceea ce privește vânzările de unt și de lapte praf degresat prin procedură de licitație prevăzute de Regulamentul (UE) nr. 446/2010 și, respectiv, Regulamentul (UE) nr. 447/2010

30.6.2010   
            
            
               RO
            
            
               Jurnalul Oficial al Uniunii Europene
            
            
               L 163/32
            
         REGULAMENTUL (UE) NR. 569/2010 AL COMISIEI
   din 29 iunie 2010
   de derogare de la Regulamentul (UE) nr. 1272/2009 în ceea ce privește vânzările de unt și de lapte praf degresat prin procedură de licitație prevăzute de Regulamentul (UE) nr. 446/2010 și, respectiv, Regulamentul (UE) nr. 447/2010
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole (Regulamentul unic OCP) (1), în special articolul 43 literele (f) și (j) coroborat cu articolul 4,
   întrucât:
   
               (1)
            
            
               În temeiul articolului 4 alineatul (1) litera (b) din Regulamentul (CE) nr. 884/2006 al Comisiei din 21 iunie 2006 de stabilire a normelor de aplicare a Regulamentului (CE) nr. 1290/2005 al Consiliului privind finanțarea din Fondul European de Garantare Agricolă (FEGA) a măsurilor de intervenție sub forma depozitării publice și contabilizarea operațiunilor de depozitare publică de către agențiile plătitoare ale statelor membre (2), FEGA finanțează cheltuielile pentru operațiunile fizice prevăzute în Anexa V la regulamentul menționat pe baza sumelor standard, cu condiția ca respectivele cheltuieli să nu fi fost stabilite de legislația agricolă sectorială aplicabilă. Sumele standard pentru exercițiul financiar 2010 au fost stabilite și comunicate statelor membre în septembrie 2009. Aceste sume standard au fost stabilite luând în considerare costurile de încărcare în camioane sau în vagoane de cale ferată, pe baza normelor aplicabile la acel moment.
            
         
               (2)
            
            
               Regulamentul (UE) nr. 1272/2009 al Comisiei din 11 decembrie 2009 de stabilire a normelor de punere în aplicare a Regulamentului (CE) nr. 1234/2007 al Consiliului cu privire la achiziționarea și vânzarea produselor agricole în cadrul schemei de intervenție publică (3) prevede, în ceea ce privește vânzarea produselor provenind din intervenție, normele privind depunerea ofertelor și stadiul livrării produselor, precum și costurile care trebuie suportate de organismele de intervenție și de cumpărători. Aceste norme se aplică în sectorul produselor lactate începând cu 1 martie 2010. În cazul vânzărilor de unt și de lapte praf degresat prin procedură de licitație, deschise prin Regulamentul (UE) nr. 446/2010 al Comisiei (4) și, respectiv, Regulamentul (UE) nr. 447/2010 al Comisiei (5), normele aplicabile în ceea ce privește costurile sunt cele prevăzute de Regulamentul (UE) nr. 1272/2009. Având în vedere că sumele standard stabilite și comunicate statelor membre înainte de intrarea în vigoare a regulamentelor menționate anterior au fost calculate pe baza normelor aplicabile înainte de 1 martie 2010, este necesar să se prevadă aplicarea uniformă a normelor pentru întregul exercițiu financiar 2010.
            
         
               (3)
            
            
               În consecință, este necesar să se stabilească o derogare de la Regulamentul (UE) nr. 1272/2009 până la sfârșitul exercițiului financiar 2010.
            
         
               (4)
            
            
               Această derogare trebuie să se aplice începând cu următoarea invitație individuală de participare la licitație. Prin urmare, prezentul regulament intră în vigoare la data publicării.
            
         
               (5)
            
            
               Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
            
         ADOPTĂ PREZENTUL REGULAMENT:
   Articolul 1
   (1)   Prin derogare de la articolul 42 alineatul (1) litera (e) din Regulamentul (UE) nr. 1272/2009, se oferă prețul în euro pentru produsul livrat pe paleți la platforma de încărcare a depozitului sau, dacă este cazul, livrat pe paleți și încărcat în mijlocul de transport, dacă este vorba de un camion sau de un vagon de cale ferată.
   (2)   Prin derogare de la articolul 52 alineatul (1) din Regulamentul (UE) nr. 1272/2009, produsul este pus la dispoziția operatorilor pe paleți la platforma de încărcare a depozitului sau, dacă este cazul, pe paleți și încărcat în mijlocul de transport, dacă este vorba de un camion sau de un vagon de cale ferată.
   (3)   Prin derogare de la articolul 52 alineatul (3) din Regulamentul (UE) nr. 1272/2009, costurile pentru deplasarea produselor până la platforma de încărcare sau, după caz, până în mijloacele de transport sunt suportate de agențiile plătitoare, iar eventualele costuri de stivuire și de descărcare de pe paleți sunt suportate de cumpărător.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.
   Regulamentul se aplică invitațiilor individuale de participare la licitație prevăzute de Regulamentul (UE) nr. 446/2010 și, respectiv, Regulamentul (UE) nr. 447/2010, pentru care se pot depune oferte începând cu 6 iulie 2010, ora 11.00 (ora Bruxelles-ului), până la 21 septembrie 2010, ora 11.00 (ora Bruxelles-ului).
   Prezentul regulament expiră la 30 septembrie 2010.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 29 iunie 2010.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 299, 16.11.2007, p. 1.
   
      (2)  JO L 171, 23.6.2006, p. 35.
   
      (3)  JO L 349, 29.12.2009, p. 1.
   
      (4)  JO L 126, 22.5.2010, p. 17.
   
      (5)  JO L 126, 22.5.2010, p. 19.